**REGULAMENT**

**pentru organizarea alegerilor organelor de conducere ale**

**Baroului Caraș-Severin**

 **CAPITOLUL I**

 **Organele a căror alegere este supusă prezentului Regulament**

Art.1

 Adunarea Generală alege prin vot secret următoarele organe de conducere:

a)Consiliul Baroului Caraș-Severin;

b)Decanul Baroului Caraș-Severin;

c)Comisia de Cenzori a Baroului Caraș-Severin;

d)Comisia de Disciplină a Baroului Caraș-Severin;

 **CAPITOLUL II**

 **Condiții de participare.**

Art.2

 (1)Au dreptul de a participa la Adunarea Generală Electivă avocații care:

a.Sunt înscriși în Tabloul Avocaților Baroului Caraș-Severin cu drept de exercitare a profesiei;

b.Nu se află în situații care atrag incompatibilitatea sau suspendarea dreptului de exercițiu al profesiei(art.52 alin.1 din Lege);

c.Participarea la Adunarea Generală la alegere a organelor de conducere a baroului se face personal. Exercitarea dreptului de vot nu poate fi delegată (art.55 alin.3 din Lege și art.68 alin.5 din Statut).

Art.3

 Convocarea Adunării Generale Elective se face de către Consiliul Baroului Caraș-Severin , cu respectarea dispozițiilor legale.

 Data și locația vor fi stabilite de Consiliul Baroului și vor fi anunțate prin afișare la sediul Baroului și pe pagina de web a acestuia.

 Participarea la Adunarea Generală Electivă este personală și obligatorie, potrivit Legii nr.51/1995 și Statutului profesiei, fiind interzisă reprezentarea avocaților în baza unor procurii.

 **CAPITOLUL III - Condiții pentru alegerea în organele Baroului**

Art.4

 Adunarea Generală Electivă alege următoarele organe ale profesiei:

a)CONSILIUL BAROULUI, compus din 7 (șapte) membri (art.71 alin.2 lit.b din Statut). Decanul și Prodecanul sunt cuprinși în acest număr de 7 al membrilor consiliului. Vechimea necesară continuă este de cel puțin 8 ani în profesia de avocat.

b)Decanul Baroului trebuie să aibă o vechime în profesie de cel puțin 10 ani și să fie membru al Baroului Caraș-Severin de cel puțin 5 ani (art.74(1) din Statut).

c)Comisia de Cenzori, compusă din 3(trei) membri cu o vechime în profesie de cel puțin 8(opt) ani (art.72 (1) din Statut).

d)Comisia de Disciplină a Baroului Caraș-Severin va fi compusă din 5 (cinci) membri din randul avocaților cu o vechime de minimum 10 ani (art.269(1) si (2) din Statut).

 In afara condițiilor prevăzute la art.4 al prezentului Regulament, candidații pentru organele de mai sus trebuie să îndeplineasă următoarele condiții cumulative:

(1)să se bucure de exercițiul efectiv al profesiei de avocat;

(2)să nu se fi constatat, prin hotărare judecătorească definitivă, că a fost lucrător sau colaborator al Securității Statului comunist ori că a făcut poliție politică, în sensul dat prin lege acestei noțiuni;

(3)să aibă o bună reputație;

(4)să se bucure de probitate profesională.

Art.5

 Candidații care nu întrunesc numărul necesar de voturi pentru a fi aleși în organele colective de conducere pentru care candidează, pot dobandi calitatea de membri supleanți în aceste organe, în ordinea descrescătoare a voturilor obținute și în limita numărului de supleanți: 2 pentru Consiliu și cate unul pentru comisia de cenzori respectiv disciplină.

 Președinții Comisiei de disciplină și Comisiei de cenzori sunt aleși de membrii comisiilor respective.

 **CAPITOLUL IV- Dispoziții procedurale**

Art.6 Candidaturi

 Avocații care intenționează să ocupe una din funcțiile eligibile pentru a căror ocupare a fost adoptat prezentul Regulament au obligația de a-și depune candidatura în scris, la registratura Baroului Caraș-Severin cu cel puțin 10 (zece) zile înainte de data Adunării Generale Elective, începând cu data afișării prezentului Regulament (20 mai 2016).

 În acest sens, candidații vor utiliza formularul cuprins în Anexa I a prezentului Regulament.

 Ora limita de depunere a candidaturilor în ultima zi este ora 14.

 Nedepunerea candidaturilor înăuntrul acestui termen, duce la invalidarea acestora.

-Un avocat poate candida pentru mai multe organe ale baroului.

-Candidaturile se vor depune separat pentru fiecare funcție (demnitate) în parte.

-Candidaturile sunt înregistrate la Registratura Baroului, în ordinea depunerilor, fiind consemnate într-un Registru special al candidaților.

-Lista candidaturilor depuse pentru toate organele Baroului se afișează la sediul Baroului în termen de 24 de ore de la încheierea perioadei prevăzute la alin.1.

-Sub sancțiunea decăderii din termen, orice avocat membru al baroului, poate formula contestație față de oricare dintre candidaturile publicate, în termen de 3 zile de la data publicării candidaturilor.

 Contestația se va depune personal și în scris la secretariatul baroului, sub sancțiunea neluării în considerare.

 Contestațiile vor putea privi numai neandeplinirea de către candidat a condițiior prevăzute de Lege, Statut și de prezentul Regulament.

 Toate candidaturile vor fi supuse validării Consiliului Baroului Caraș-Severin, care va verifica îndeplinirea de către candidați a condițiilor legale, statutare și Regulamentare și va soluționa contestațiile la candidaturi în termen de două zile de la încheierea depunerii contestațiilor.

 Cu cel puțin (5) cinci zile înainte de data convocării Adunării Generale Elective, Consiliul în exercițiu al Baroului Caraș-Severin va adopta Hotărarea prin care va valida sau, după caz, va invalida, fiecare candidatură în parte.

 **CAPITOLUL V- Buletinele de vot**

Buletinele de vot vor fi tipărite după afișarea listei definitive a candidațiilor. Operațiunile de tipărire vor fi coordonate de o comisie desemnată de Consiliul Baroului, compusă din 3 membri ai acestuia.

 Buletinele de vot vor fi tipărite pentru fiecare organ al baroului și vor corespunde numeric cu numărul avocaților care au dreptul de a participa la Adunarea Generală Electivă. Acestea se vor diferenția prin culoare, după cum urmează:

-pentru Decan – culoarea galbenă

-pentru Consiliul Baroului – culoarea verde

-pentru Comisia de Cenzori – buletinele vor fi albe

-pentru Comisia de Disciplină – culoarea albastră.

 Pe buletinele de vot numele candidațiilor validați vor fi scrise unul sub altul, în ordine alfabetică.

 Fiecare buletin de vot va avea aplicată pe verso ștampila de control cu inscripția „Baroul Caraș-Severin Alegeri 2016”.

 Pană la data Adunării Generale Elective, buletinele de vot vor fi păstrate la sediul baroului, într-un spațiu securizat.

 **CAPITOLUL VI- Procedura desfășurării Adunării Generale Elective**

(1)Adunarea general va avea două părți:

Prima parte, avand caracter ordinar, va avea pe ordinea de zi:

-Descărcarea de gestiune a Consiliului Baroului Caraș-Severin pentru perioada 01.01.2016- iunie 2016

-Descărcarea de activitate a Consiliului Baroului Caraș-Severin pe baza raportului de activitate al acestuia.

Ședința acestei prime părți a Adunării Generale este condusă de Decanul în exercițiu împreună cu 5 membri aleși din cei prezenți.

 A doua parte are caracter electiv, respectiv de alegere a consiliului baroului, a decanului şi a celorlalte organisme ale profesiei.

(2) Conducerea adunării generale elective este realizată de un prezidiu compus din cel mai în vârstă avocat prezent (numit în continuare „Preşedintele de şedinţă”), precum şi din 4 (patru) membri, dintre care unul va îndeplini funcţia de secretar, aleşi cu majoritate din rândul participanţilor la adunare.

(3) Membrii prezidiului trebuie să aibă o reputaţie neştirbită şi să nu fi fost sancţionaţi disciplinar. De asemenea, din prezidiu nu pot face parte candidaţii la una din funcţiile pentru care se organizează alegeri.

(4) Preşedintele de şedinţă va anunţa caracterul statutar al adunării generale elective şi va comunica informaţiile privind desfăşurarea acesteia.

(5) Adunarea va desemna din rândul participanţilor, cu majoritate, comisia de numărare a voturilor (numită în continuare „Comisia de votare”), compusă din 3 (trei) membri, dintre care unul va avea calitatea de Preşedinte al acesteia.

(6) Membrii comisiei de votare nu vor putea fi soţi, rude sau afini până la gradul IV inclusiv cu vreunul dintre candidaţi sau avocaţi colaboratori ai candidaţilor.

**CAPITOLUL VII- Organizarea procesului de votare**.

Secţia de votare se organizează de către barou. Ea va fi situată la locul unde se desfăşoară adunarea generală.

Votarea va avea loc exclusiv în incinta secţiei de votare. Este interzisă părăsirea secţiei de votare odată cu preluarea buletinelor de vot de către alegători, sub sancţiunea anulării votului alegătorului în cauză.

Consiliul baroului ia măsuri pentru organizarea procesului de votare. Urnele de vot vor fi confecţionate din material transparent şi vor fi repartizate astfel: urna pentru Decan, urna pentru Consiliul Baroului şi urna pentru celelalte organisme alese. Urnele vor fi amplasate în incinta secţiei de votare sub directa supraveghere a membrilor Comisiei electorale.

Desfăşurarea votării.

Buletinele de vot se înmânează fiecărui avocat pe bază de semnătură, de către preşedintele comisiei electorale. Buletinele de vot rămase nedistribuite vor fi anulate de Comisia de Votare, înainte de începerea procedurii de votare, întocmind în acest sens un proces-verbal şi anunţând adunarea asupra numărului buletinelor de vot anulate.

Votul este secret, se realizează personal şi individual de către participanţii la adunare.

Fiecare avocat va primi câte un buletin de vot pentru fiecare funcţie electivă.

Procedura de vot se desfăşoară până în momentul în care toţi participanţii prezenţi şi-au exercitat dreptul de vot. Cu luarea în considerare a numărului celor prezenţi, prezidiul adunării va putea fixa o oră limită pentru finalizarea procedurii de votare.

Alegătorul va vota numărul de candidaţi maxim egal cu numărul de locuri eligibile, respectiv: pentru decan un singur candidat, pentru consiliu maxim 6 (şase) candidaţi, pentru comisia de disciplină maxim 5 (cinci) candidaţi,pentru comisia de cenzori maxim 3 (trei) candidaţi.

Votul „pentru” se exprimă prin lăsarea intactă a numelui a numelui candidatului iar votul „contra” prin tăierea cu o linie orizontală a numelui candidatului. Buletinele de vot cuprinzând adăugiri ori orice alte menţiuni vor fi anulate.

Sub sancţiunea anulării votului, nu va putea fi exprimat un vot „pentru” pentru un număr de candidaţi mai mare decât numărul locurilor eligibile. De asemenea, votul este nul atunci când buletinul de vot rămâne necompletat.

Buletinele de vot se introduc personal de votant în urna corespunzătoare.

Validarea rezultatelor alegerilor.

După închiderea votării, membrii Comisiei Electorale procedează la numărarea voturilor şi se întocmeşte procesul-verbal, care va cuprinde:

* numărul total al votanţilor;
* numărul total al voturilor exprimate;
* numărul total al voturilor valabil exprimate;
* numărul voturilor nule sau anulate;
* validarea mandatelor obţinute urmare a voturilor.

După validarea rezultatului alegerilor, preşedintele adunării îl va comunica participanţilor la adunare, fiind declaraţi câştigători candidaţii care întrunesc cele mai multe voturi pentru fiecare din funcţiile eligibile.

Dacă, în urma voturilor exprimate, un candidat va obţine mai multe funcţii, va fi validat pentru una singură, în următoarea ordine:

a. decan

b. consilier

c. membru al comisiei de cenzori

d. membru al comisiei de disciplină.

Cu excepţia funcţiei de decan, candidaţii care se vor situa pe locurile neeligibile vor fi declaraţi supleanţi, dacă acceptă această calitate, și în limita locurilor stabilite prin prezentul Regulament.

Preşedintele comisiei electorale va preda la secretariatul baroului buletinele de vot şi procesele-verbale, care se vor păstra 4 (patru) ani.

 Prezentul Regulament a fost aprobat în şedinţa de consiliu din data de 24 martie 2016.

 Consiliul Baroului Caraș-Severin

Prin Decan,

Av.Petru ȘTEFĂNIGĂ

**ANEXA 1**

**Am primit originalul astăzi,**

**Data de \_\_\_\_\_\_\_\_\_\_\_\_\_\_\_\_**

**(semnătura şi ştampila secretariatului baroului)\***

**Către,**

**Baroul Caraş-Severin**

**Subsemnatul:**

**Avocat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (prenume, nume),**

**avocat definitiv, membru al Baroului Caraş-Severin, în termenul prevăzut de Regulamentul pentru organizarea alegerilor organelor de conducere ale Baroului Caraş-Severin, depun prezentul**

**FORMULAR DE CANDIDATURĂ**

**Prin care îmi anunţ candidatura pentru calitatea de**

**(a se completa, după caz, decan, membru în consiliul baroului, membru în comisia de disciplină, membru în comisia de cenzori)**

**Declar pe proprie răspundere, cunoscând prevederile legii penale privind falsul în declaraţii, că îndeplinesc toate condiţiile pentru a fi ales în organul de conducere pentru care candidez, prevăzute de Legea privind organizarea şi exercitarea profesiei de avocat, de Statutul profesiei de avocat şi de Regulamentul pentru organizarea alegerilor organelor de conducere ale Baroului Caraş-Severin şi că am cunoştinţă de îndatoririle şi responsabilităţile aferente calităţii pentru care candidez, pe care mă oblig a le îndeplini corespunzător în cazul în care voi fi ales.**

**Am depus prezentul formular în dublu exemplar, dintre care unul, purtând viza de primire a secretariatului baroului, mi-a fost restituit.**

**Semnătura,**

 **\_\_\_\_\_\_\_\_\_\_\_\_\_\_\_\_\_\_\_\_\_\_**

**\*Viza de primire se aplică pe ambele exemplare ale formularului.**